中華民國政區

中華民國而家依據《憲法增修條文》同《地方制度法》嚟規範政區制度。如按照現行法律定義區層級，一級政區係省、直轄市；二級政區係縣、市；三級政區係鄉、鎮、縣轄市、區；四級政區係村、里；五級政區就係鄰。

依照1999年制定嘅《地方制度法》規定，一、二、三級政區具有公法人地位，四、五級政區就係附屬於上級政區嘅編組單位，冇公法人身分。而具有實施地方自治功能嘅政區叫做「地方自治團體」，而家包括直轄市、縣、市同鄉、鎮、縣轄市。省原本係地方自治團體，喺《地方制度法》施行後被剔除，成為冇公法人身分嘅政區單位；縣同市嘅地方自治原受省政府監督同指揮，改係實務上由中央政府直接負責，但喺部分法律同戶籍、國民身分證等政府文書上全稱依然係用「○○省○○縣」。此外，行政院為咗便於地方民眾接洽中央業務，增設幾個「區域聯合服務中心」，由各部會以任務編組方式成立，取代省政府原有嘅功能。由於直轄市、縣、市係最主要嘅政區同基層政權單位，因而成日合稱「縣市」。